《送杨舒州》
宋代·卫博

我昔怀军书，西行尽淮泗。
是时敌方张，长江饮渴骑。
憨将何一律，两地一朝弃。
川原厌膏血，关山接烽燧。
岿然舒子国，屹立干戈地。
中有袴襦民，未可文法治。
疮痍待良药，天子念循吏。
谁厌承明直，雅是诗书帅。
淮扬君肯薄，吾丘世寡二。
正须烹鲜手，往述羡鱼意。
前驱触炎热，弭节及凉吹。
朝衙百吏散，闭合有余致。
临州古云乐，此理敢轻议。
近闻今单于，已遣朝正使。
公师杜征南，郡得汉龚遂。
里闾息愁叹，扞牧殆余事。
政成多暇日，寄我千金字，
淮鱼秋正美，灊山日空翠。
匹马不作难，为公十日醉。
颇见有此客，要使州人记。

作者简介：济南历城人。善属文，尝参戎幕。孝宗乾道中为枢密院编修官，旋致仕。有《定庵类稿》。